
Turisztikai vállalkozások kitörési lehetőségei a revenue management segítségével

A turisztikai ágazat nagy mértékben kitett a külső gazdasági, illetve az utazni vágyók
biztonságérzetét befolyásoló hatásoknak. Az elmúlt néhány évben egymás után tapasztalható
események – pandémia, háborúk, infláció – miatt egyre nehezebbé válik a turisztikai vállalkozások
gazdaságos üzemeltetése. Éppen ezért különösen fontos lett hatékony bevételoptimalizálási
módszerek alkalmazása. Az egyik lehetséges út a légitársaságok és szállodák által már régóta
alkalmazott dinamikus árazás bevezetése a statikus árak helyett. A revenue és yield management
eszközeinek alkalmazásával nagyobb profitra tesznek szert. Mindkét árazási stratégia alapját a
dinamikus árazás képezi. A tanulmány három fő kérdésre fókuszál. A turisztikai ágazatban hol
lehet bevezetni a dinamikus árazást, ennek milyen feltételei vannak és hogyan reagálna erre a
kereslet. A kvalitatív módszer során, a mintát – koncentrált mintavétellel – a magyarországi
turisztikai szolgáltatók adták. A kutatáshoz összesen 12 színház csatlakozott és az egyik
legnagyobb koncertjegyet árusító szolgáltató. A kvantitatív mintavétel során két kérdőíves
lekérdezést végeztem. Az első a már dinamikus árazást használó szállodák számára készült, amely
során 21 hotel került a mintámba. A második kérdőív a fogyasztói oldal felmérésére szolgált. Az
adatokat kényelmi mintavétellel gyűjtöttem, standardizált kérdőív segítségével adattisztítás után
összesen 380 fő lett a mintám. A kutatás alapján kiderül, hogy melyik turisztikai szolgáltatók
esetén lehetséges a revenue management bevezetése. Ennek jelenleg milyen feltételei, illetve
akadályozó tényezői vannak. Képet kapunk arról is, hogy a fogyasztók hogyan viszonyulnak a
turisztikai szolgáltatók folyton váltakozó áraihoz. A statikus árakról való átállás sok esetben a
turizmus fenntartható növekedését is szorgalmazza. A turisztikai szolgáltatók
versenyképességének elengedhetetlen részét képezi az újszerű, digitális módszerek alkalmazása.
A hagyományos jegyértékesítés felváltása a környezeti fenntarthatóságra is pozitív hatással van.



